ઘેર ગયા પછી મને વિચાર આવ્યો કે આ અજાણી સ્ત્રીને મેં કામે તો બોલાવી છે પણ કાલે ઊઠીને કંઈક આડુંઅવળું થયું તો ? જ્યારે સંજીવ રાતના ઘેર આવ્યા ત્યારે મેં એમને બધી વાત કરી અને આવતી કાલથી મેં ગંગા કામે આવશે એ પણ જણાવ્યું. સંજીવે પણ મારી જેમ જ શંકા વ્યક્ત કરી પણ મેં દલીલ કરી : ‘જે સ્ત્રી પોતાના બાળકને ભીખ માગતાં જોઈ રોકે એ કેટલી સ્વાભિમાની અને પ્રમાણિક હોવી જોઈએ ! વળી વિશ્વાસે તો આ સંસાર ચાલે છે. જો માણસને માણસમાં વિશ્વાસ ન હોત તો આ દુનિયા ક્યારની રસાતાળ પહોંચી ગઈ હોત.’ આમ તર્કવિતર્ક કરતાં અમે સૂઈ ગયાં.